CELEX: 
Language: ro
Date: 2017-02-16 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 640/2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Comisarul Hogan a inclus simplificarea politicii agricole comune printre prioritățile politice cheie ale mandatului său. Această prioritate se bazează pe următoarele trei principii directoare:
            
            
               –respectarea deciziei politice din 2013;
            
            
               –respectarea bunei gestiuni financiare a PAC;
            
            
               –necesitatea concentrării asupra unor simplificări benefice pentru fermieri și pentru alți beneficiari.
            
            
               Până în prezent au avut loc patru așa-numite „valuri de simplificare”. Primul val de simplificare a vizat criteriile de eligibilitate în raport cu cerințele privind identificarea și înregistrarea animalelor în cadrul sprijinului cuplat facultativ și termenele-limită pentru depunerea cererilor de ajutor în 2015, iar al doilea val s-a concentrat asupra modificărilor aduse orientărilor referitoare la IACS, care ar putea fi aplicate deja pentru anul de cerere 2015. Al treilea val de simplificare a inclus deja modificări ale următoarelor regulamente: 
            
            
               Regulamentul de punere în aplicare (UE) nr. 809/2014 al Comisiei în ceea ce privește IACS, în special pentru a introduce (i) posibilități suplimentare de corectare a cererilor de ajutor în ceea ce privește plata de ecologizare, (ii) un sistem de controale preliminare asupra cererilor de ajutor, (iii) norme privind gestionarea cererilor colective în cadrul anumitor măsuri de dezvoltare rurală și (iv) posibilități suplimentare de combinare sau de reducere a eșantioanelor pentru controalele la fața locului în scopul reducerii, per ansamblu, a numărului beneficiarilor care urmează a fi controlați. Aceste modificări au fost publicate în Regulamentul de punere în aplicare (UE) nr. 2333/2015 al Comisiei;
            
            
               Regulamentul delegat (UE) nr. 640/2014 al Comisiei în ceea ce privește IACS, în special referitor la sancțiunile administrative pentru anumite scheme de plăți directe legate de suprafață și pentru anumite măsuri de dezvoltare rurală, urmate de clarificări și adaptări tehnice suplimentare. Aceste modificări au fost publicate în Regulamentul delegat (UE) nr. 2016/1393 al Comisiei.
            
            
               Propunerea de simplificare conținută în prezentul act delegat face parte din al patrulea val de simplificare. Ea vizează calcularea reducerilor plății de ecologizare (plata pentru practicile agricole benefice pentru climă și mediu) în cadrul Sistemului Integrat de Administrare și Control (IACS). Scopul este de a facilita punerea în aplicare de către statele membre și de a prevedea reduceri mai proporționale pentru beneficiarii care se află în situația cea mai solicitantă pentru aceștia, atunci când diversificarea culturilor necesită cultivarea a 3 culturi diferite. Modificările sunt de natură tehnică și se axează atât pe clarificarea, cât și pe simplificarea articolelor relevante. 
            
            
               2.CONSULTĂRI PREALABILE ADOPTĂRII ACTULUI
            
            
               Propunerea de simplificare are loc în urma dezbaterii privind simplificarea organizate în 2015 în cadrul Consiliului și al Parlamentului European, la nivelul comitetelor și al grupurilor de experți, precum și în urma consultării publice lansate la 15 decembrie 2015 privind experiența dobândită în primul an de punere în aplicare a obligațiilor de ecologizare în temeiul schemei de plăți directe. 
            
            
               Un proiect al prezentului act delegat a fost prezentat și discutat cu reprezentanții statelor membre în cadrul reuniunilor Grupului de experți pentru plăți directe, care au avut loc la 25 august și la 28 septembrie 2016. 
            
            
               În conformitate cu Orientările privind o mai bună legiferare [SWD(2015) 111 final din 19.5.2015], proiectul de regulament delegat a fost publicat în cadrul portalului pentru o mai bună legiferare pentru o perioadă de consultare publică de patru săptămâni, de la 19 decembrie 2016 până la 16 ianuarie 2017. Au fost primite patru observații de la părțile interesate. Trei dintre ele nu erau legate de prezentul act delegat, ci de actul delegat de modificare a Regulamentului (UE) nr. 639/2014
                  1
               . Ultima observație a solicitat o mai mare proporționalitate în adaptarea nivelului reducerilor în materie de ecologizare, în special în ceea ce privește cerința privind zona de interes ecologic. Nivelul reducerii a fost evaluat cu atenție de-a lungul procesului de redactare și de consultare: el este considerat ca fiind proporțional și ca reflectând bine conceptul de plată de ecologizare și caracterul particular al diferitelor cerințe de ecologizare.
            
            
               3.ELEMENTELE JURIDICE ALE ACTULUI DELEGAT
            
            
               Propunerea înlocuiește metoda de calcul precedentă, care includea un „procentaj de diferență”, perceput ca fiind foarte complicat, cu un multiplicator simplu și mult mai clar. Ea include, de asemenea, o reducere mai proporțională (atenuată) a plății pentru cazurile de neconformitate în care fermierii trebuie să respecte cerințele de diversificare a culturilor, prevăzând cel puțin 3 culturi diferite pe terenul lor arabil. În sfârșit, se elimină conceptul de grupe de culturi, pe care se baza calculul ajutorului. Acest concept nu pare a fi necesar în contextul specific al plății de ecologizare, deoarece aceasta din urmă trebuie să fie stabilită în funcție de suprafața totală a exploatației.
            
            
               Ea ar trebui să se aplice începând cu 15 octombrie 2017 cererilor de ajutor pentru plata de ecologizare și cererilor unice referitoare la anii de cerere care încep de la 1 ianuarie 2017.
            
            
               REGULAMENTUL DELEGAT (UE) …/… AL COMISIEI
            
            
               din 16.2.2017
            
         
         
            
               de modificare a Regulamentului delegat (UE) nr. 640/2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului
                  2
               , în special articolul 77 alineatul (7),
            
            
               întrucât:
            
            
               (1)Având în vedere experiența dobândită după introducerea plății pentru practicile agricole benefice pentru climă și mediu („plata de ecologizare”), astfel cum se prevede în titlul III capitolul 3 din Regulamentul (UE) nr. 1307/2013 al Parlamentului European și al Consiliului
                  3
               , este oportună simplificarea anumitor norme privind metoda de calculare a plății de ecologizare prevăzute în Regulamentul delegat (UE) nr. 640/2014 al Comisiei
                  4
               .
            
            
               (2)În cadrul Sistemului Integrat de Administrare și Control, calcularea ajutorului la care are dreptul beneficiarul se bazează pe conceptul de grupă de culturi. Totuși, acest concept nu pare a fi necesar în contextul specific al plății de ecologizare, deoarece aceasta din urmă trebuie să fie stabilită în funcție de suprafața totală a exploatației. Prin urmare, în scopul simplificării, conceptul de grupă de culturi ar trebui să fie eliminat în cazul plății de ecologizare.
            
            
               (3)Articolele 24 și 26 din Regulamentul delegat (UE) nr. 640/2014 stabilesc normele pentru calcularea reducerii plății de ecologizare în cazul nerespectării cerințelor de diversificare a culturilor și, respectiv, a cerințelor privind zonele de interes ecologic. Aceste calcule implică un procentaj de diferență și un factor de reducere de 50 %. În scopul clarificării și fără a modifica nivelul reducerilor, este justificată reformularea dispozițiilor respective și înlocuirea procentajului de diferență și a factorului de reducere de 50 % cu un multiplicator.
            
            
               (4)În vederea obținerii unui echilibru mai bun între nivelul de severitate al reducerilor și necesitatea de a menține caracterul proporțional și echitabil al reducerilor, este oportună atenuarea reducerilor plății de ecologizare atunci când obligația de diversificare a culturilor impune cultivarea a trei culturi diferite.
            
            
               (5)Prin urmare, Regulamentul delegat (UE) nr. 640/2014 ar trebui modificat în consecință.
            
            
               (6)Pentru a se evita situația în care statele membre ar trebui să își adapteze sistemele de calcul al plăților pentru anul de cerere 2016 în cursul perioadei de plată și pentru a oferi predictibilitate beneficiarilor cu privire la normele care se aplică în vederea calculării plăților, prezentul regulament ar trebui să se aplice de la 16 octombrie 2017 în ceea ce privește anii de cerere care încep de la 1 ianuarie 2017,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificarea Regulamentului delegat (UE) nr. 640/2014
            
            
               Regulamentul delegat (UE) nr. 640/2014 se modifică după cum urmează:
            
            
               (1)Articolul 22 se înlocuiește cu următorul text:
            
            
               „Articolul 22 
            
            
               Principii generale
            
            
               În sensul prezentei secțiuni, în cazul în care aceeași suprafață este determinată pentru mai multe practici agricole benefice pentru climă și mediu, menționate la articolul 43 alineatul (2) din Regulamentul (UE) nr. 1307/2013, suprafața respectivă este luată în considerare separat pentru fiecare dintre aceste practici în vederea calculării plății pentru practicile agricole benefice pentru climă și mediu, denumită în continuare «plata de ecologizare».”. 
            
            
               (2)La articolul 23 alineatul (2), primul paragraf se înlocuiește cu următorul text:
            
         
         
            
               „2. Fără a se aduce atingere sancțiunilor administrative aplicabile în conformitate cu articolul 28, dacă suprafața declarată într-o cerere unică pentru plata de bază sau pentru plata unică pe suprafață depășește suprafața determinată, suprafața determinată este utilizată pentru calcularea plății de ecologizare.”.
            
            
               (3)Articolul 24 se înlocuiește cu următorul text:
            
            
               „Articolul 24 
            
            
               Reducerea plății de ecologizare în cazul nerespectării diversificării culturilor
            
            
               1. În ceea ce privește terenul arabil în cazul căruia, în conformitate cu articolul 44 alineatul (1) primul paragraf din Regulamentul (UE) nr. 1307/2013, trebuie cultivate cel puțin două culturi diferite și cultura principală nu trebuie să acopere mai mult de 75 % din suprafața totală de teren arabil, dar suprafața determinată pentru cultura principală acoperă mai mult de 75 % din suprafața totală determinată de teren arabil, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu o suprafață obținută înmulțind cu 2 suprafața culturii principale care depășește 75 % din suprafața totală determinată de teren arabil.
            
            
               2. În ceea ce privește terenul arabil în cazul căruia, în conformitate cu articolul 44 alineatul (1) al doilea paragraf din Regulamentul (UE) nr. 1307/2013, trebuie cultivate cel puțin trei culturi diferite și cultura principală nu trebuie să acopere mai mult de 75 % din suprafața totală de teren arabil, dar suprafața determinată pentru cultura principală acoperă mai mult de 75 % din suprafața totală determinată de teren arabil, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu suprafața culturii principale care depășește 75 % din suprafața totală determinată de teren arabil.
            
            
               3. În ceea ce privește terenul arabil în cazul căruia, în conformitate cu articolul 44 alineatul (1) al doilea paragraf din Regulamentul (UE) nr. 1307/2013, trebuie cultivate cel puțin trei culturi diferite și principalele două culturi nu trebuie să acopere mai mult de 95 % din suprafața totală de teren arabil, dar suprafața determinată pentru principalele două culturi acoperă mai mult de 95 % din suprafața totală determinată de teren arabil, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu o suprafață obținută înmulțind cu 5 suprafața principalelor două culturi care depășește 95 % din suprafața totală determinată de teren arabil.
            
            
               4. În ceea ce privește exploatațiile în cazul cărora, în conformitate cu articolul 44 alineatul (2) din Regulamentul (UE) nr. 1307/2013, cultura principală de pe terenul arabil rămas nu trebuie să acopere mai mult de 75 % din respectivul teren arabil rămas, dar suprafața determinată pentru cultura principală pe terenul arabil determinat rămas acoperă mai mult de 75 %, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu o suprafață obținută înmulțind cu 2 suprafața culturii principale care depășește 75 % din respectivul teren arabil determinat rămas. 
            
            
               5. Dacă s-a constatat că un beneficiar nu a respectat, timp de trei ani, obligația privind diversificarea culturilor descrisă în prezentul articol, suprafața cu care va trebui să fie redusă, în anii următori, suprafața utilizată pentru calcularea plății de ecologizare, în conformitate cu alineatele (1)-(4), se înmulțește cu 2.”.
            
            
               (4)La articolul 26, alineatele (2) și (3) se înlocuiesc cu următorul text:
            
            
               „2. Dacă zona de interes ecologic cerută este mai mare decât zona de interes ecologic determinată ținând cont de ponderea zonelor de interes ecologic prevăzute la articolul 46 alineatul (3) din Regulamentul (UE) nr. 1307/2013, suprafața de utilizat pentru calcularea plății de ecologizare în conformitate cu articolul 23 din prezentul regulament se reduce cu o suprafață obținută înmulțind cu 10 suprafața zonei de interes ecologic negăsite.
            
            
               În sensul primului paragraf, zona de interes ecologic determinată nu trebuie să depășească proporția zonelor de interes ecologic declarate în cadrul suprafeței totale de teren arabil declarate.
            
            
               3. Dacă s-a constatat că un beneficiar nu a respectat, timp de trei ani, cerințele privind zonele de interes ecologic descrise în prezentul articol, suprafața cu care va trebui să fie redusă, în anii următori, suprafața utilizată pentru calcularea plății de ecologizare, în conformitate cu alineatul (2), se înmulțește cu 2.”.
            
            
               Articolul 2 
            
            
               Intrarea în vigoare și aplicarea
            
            
               Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            
            
               Se aplică începând cu 16 octombrie 2017 cererilor de ajutor pentru plata de ecologizare și cererilor unice referitoare la anii de cerere care încep de la 1 ianuarie 2017. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 16.2.2017.
            
            
               
                     Pentru Comisie
               
            
         
         
            
               
                     Preşedintele
                     Jean-Claude JUNCKER
               
            
         
         
            
                  
                     (1)
                  REGULAMENTUL DELEGAT (UE) .../... AL COMISIEI din XXX de modificare a Regulamentului delegat (UE) nr. 639/2014 în ceea ce privește măsurile de control legate de cultivarea cânepii, anumite dispoziții referitoare la plata de ecologizare, plata pentru tinerii fermieri care exercită controlul asupra unei persoane juridice, calcularea cuantumului per unitate în cadrul sprijinului cuplat facultativ, părțile de drepturi la plată și anumite cerințe în materie de notificare legate de schema de plată unică pe suprafață și de sprijinul cuplat facultativ, precum și de modificare a anexei X la Regulamentul (UE) nr. 1307/2013 al Parlamentului European și al Consiliului.
               
               
                  
                     (2)
                  JO L 347, 20.12.2013, p. 549. 
               
               
                  
                     (3)
                  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
               
               
                  
                     (4)
                  Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).